**OBRAZLOŽENJE**

**FINANCIJSKOG PLANA CENTRA ZA RESTRUKTURIRANJE I PRODAJU ZA 2023. GODINU I PROJEKCIJA PLANA ZA 2024. I 2025. GODINU**

**UVOD**

Centar za restrukturiranje i prodaju (u daljnjem tekstu: Centar) je pravna osoba s javnim ovlastima, osnovana Zakonom o upravljanju i raspolaganju imovinom u vlasništvu Republike Hrvatske ("Narodne novine" broj 94/13, 18/16 i 89/17 - Odluka Ustavnog suda Republike Hrvatske), a koji je nastavio s radom sukladno odredbama Zakona o upravljanju državnom imovinom ("Narodne novine" broj 52/18, u daljnjem tekstu: Zakon).

Sukladno članku 23. Zakona Centar se financira iz vlastitih sredstava te iz drugih izvora, a sredstvima iz drugih izvora smatraju se:

* naknade za upravljanje i raspolaganje dionicama/udjelima trgovačkih društava u vlasništvu Republike Hrvatske, kojima upravlja Centar,
* naknade za upravljanje i raspolaganje dionicama/udjelima čiji je imatelj Hrvatski zavod za mirovinsko osiguranje, kojima upravlja Centar,
* donacije, krediti, sredstva međunarodne pomoći, sredstva iz instrumenata programa i fondova Europske unije i druga sredstva u skladu sa Zakonom.

Primici od prodaje dionica/udjela u vlasništvu Republike Hrvatske, prihodi iz sredstava ostvarenih podjelom dobiti, odnosno ostatka stečajne ili likvidacijske mase društava čijih dionica/udjela je imatelj Republika Hrvatska, a kojima upravlja Centar, su primitak odnosno prihod državnog proračuna, osim ako Vlada Republike Hrvatske ne donese posebnu odluku da ti prihodi pripadaju Centru za podmirenje financijskih obveza.

Uzimajući u obzir djelokrug rada Centra određen Zakonom, Centar ne može pouzdano planirati buduće prihode i primitke odnosno rashode i izdatke iz slijedećih razloga:

* na strani prihoda i primitaka ne može se utjecati na pozitivan ishod postupaka prodaje dionica/udjela trgovačkih društava iz državnog portfelja kojima upravlja Centar sukladno odredbama Zakona, kao niti na postojanje interesa potencijalnih investitora za kupnju dionica/udjela trgovačkih društava koja se nalaze u nadležnosti Centra, jer sama realizacija prodaje ne ovisi o Centru već o financijsko-ekonomskom položaju i atraktivnosti samog društva koje se prodaje, o trenutnoj ponudi i potražnji na tržištu, veličini portfelja koji se prodaje, stvarnom interesu potencijalnih investitora te drugim objektivnim razlozima na koje Centar nema utjecaja, a što je u direktnoj vezi s potencijalnim budućim prihodima i primicima;
* na strani rashoda i izdataka nije moguće predvidjeti dužinu trajanja pokrenutih sudskih sporova do njihove pravomoćnosti kao i drugih postupaka do njihovog okončanja, niti se može utjecati na ishod istih, a što je u direktnoj vezi s potencijalnim budućim rashodima i izdacima.

1. **OPĆI DIO**

**RAČUN PRIHODA I RASHODA**

**PRIHODI POSLOVANJA I PRIHODI OD PRODAJE NEFINANCIJSKE IMOVINE**

Centar je za razdoblje 2023. - 2025. godine planirao prihode poslovanja i prihode od prodaje nefinancijske imovine u slijedećim iznosima:

|  |  |  |  |  |  |
| --- | --- | --- | --- | --- | --- |
| **NAZIV PRIHODA** | **PLAN ZA 2022.** | **PRIJEDLOG PLANA ZA 2023.** | **INDEKS 2023/2022** | **PROJEKCIJA PLANA ZA 2024.** | **PROJEKCIJA PLANA ZA 2025.** |
| **PRIHODI POSLOVANJA** | 6.243.280,91 | 5.101.300 | 81,71% | 3.973.200 | 3.774.100 |
| **PRIHODI OD PRODAJE NEFINANCIJSKE IMOVINE** | 1.897.936,16 | 79.600 | 4,19% | 59.700 | 59.600 |
| **UKUPNO** | 8.141.217,07 | 5.180.900 | 63,64% | 4.032.900 | 3.833.700 |

**PRIHODI POSLOVANJA**

Planirani prihodi poslovanja za 2023. godinu iznose 5.101.300,00 eura i odnose se na slijedeće planirane prihode:

* **Prihodi od imovine** u iznosu od 3.105.800,00 eura, odnose se na prihode od financijske imovine u iznosu od 2.946.500,00 eura (prihodi od kamata na oročena sredstva i depozite po viđenju, prihodi od zateznih kamata, prihode od dividendi, te ostale prihode od financijske imovine), zatim na prihode od nefinancijske imovine u iznosu od 66.400,00 eura (prihodi od zakupa poslovnih prostora i najma stanova u vlasništvu RH, a koji su bili na upravljanju u pravnim prednicima Centra) te na prihode od kamata na dane zajmove u iznosu od 92.900,00 eura (prihodi od kamata po ranije danim zajmovima te sklopljenim predstečajnim nagodbama i stečajnim postupcima);
* **Prihodi od upravnih i administrativnih pristojbi, pristojbi po posebnim propisima i naknada** u iznosu od 4.700,00 eura;
* **Prihodi od prodaje proizvoda i robe te pruženih usluga i prihodi od donacija** u iznosu od 1.327.200,00 eura, odnose se na planirane prihode od naknade u iznosu od 6% za prodaju dionica/udjela iz portfelja RH i HZMO-a sukladno odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju (NN 39/2019, dalje u tekstu: Odluka) te planiranu naknadu za isplaćenu dividendu u iznosu od 3% za trgovačka društva iz portfelja RH i HZMO-a sukladno odredbama Odluke, na planirane prihode od izdanih ponudbenih dokumentacija za prodaju dionica/udjela društava iz portfelja Centra, RH i HZMO-a, na planirane prihode od izdanih iskaza nekretnina i sl.;
* **Kazne, upravne mjere i ostali prihodi** u iznosu od 663.600,00 eura, odnose se na planirane prihode po sudskim nagodbama, planirane prihode od nadoknade parničnih troškova te planirane prihode od prefakturiranih režijskih troškova sukladno Sporazumu o raspodjeli i načinu plaćanja troškova nekretnine u Zagrebu, Ivana Lučića 6-8 sklopljenog 25.07.2017. godine.

Planirani prihodi poslovanja za 2023. godinu u odnosu na planirane prihode poslovanja za 2022. godinu manji su za iznos od 1.141.980,91 eura, tj. za 18,29%, iz razloga što se u 2023. godini očekuje manja realizacija prodaje dionica/udjela trgovačkih društava iz portfelja RH i HZMO-a, a time i manji prihod Centra od naknada sukladno Odluci.

**PRIHODI OD PRODAJE NEFINANCIJSKE IMOVINE**

Planirani prihodi od prodaje nefinancijske imovine za 2023. godinu iznose 79.600,00 eura i odnose se na sljedeće planirane prihode:

* **Prihodi od prodaje neproizvedene imovine** u iznosu od 39.800,00 eura, odnose se na prihode od prodaje nekretnina u vlasništvu Centra;
* **Prihodi od prodaje proizvedene dugotrajne imovine** u iznosu od 39.800,00 eura, odnose se na prihode od prodanih stambenih i poslovnih objekata.

Planirani prihod od prodaje nefinancijske imovine za 2023. godinu u odnosu na planirane prihode od prodaje nefinancijske imovine za 2022. godinu manji su za iznos od 1.818.336,16 eura tj. Za 95,81% iz razloga što se u 2023. godini očekuje manja realizacija prodaje nekretnina u vlasništvu Centra.

**RASHODI POSLOVANJA I RASHODI ZA NABAVU NEFINANCIJSKE IMOVINE**

Centar je za razdoblje 2023. - 2025. godine planirao rashode poslovanja i rashode za nabavu nefinancijske imovine u slijedećim iznosima:

|  |  |  |  |  |  |
| --- | --- | --- | --- | --- | --- |
| **NAZIV RASHODA** | **PLAN ZA 2022.** | **PRIJEDLOG PLANA ZA 2023.** | **INDEKS 2023/2022** | **PROJEKCIJA PLANA ZA 2024.** | **PROJEKCIJA PLANA ZA 2025.** |
| **RASHODI POSLOVANJA** | 9.991.373,01 | 7.869.800 | 78,77% | 7.236.700 | 7.014.700 |
| **RASHODI ZA NABAVU NEFINANCIJSKE IMOVINE** | 406.131,79 | 216.400 | 53,28% | 196.500 | 244.500 |
| **UKUPNO** | 10.397.504,80 | 8.086.200 | 77,77% | 7.433.200 | 7.259.200 |

**RASHODI POSLOVANJA**

Planirani rashodi poslovanja za 2023. godinu iznose 7.869.800,00 eura i odnose se na slijedeće planirane rashode:

* **Rashodi za zaposlene** u iznosu od 2.468.700,00 eura, odnose se na planirani iznos bruto plaća i doprinosa te na isplate jubilarnih nagrada, pomoći i slično;
* **Materijalni rashodi** u iznosu 3.259.300,00 eura, odnose se na planirane rashode za usluge, naknade troškova zaposlenima, rashode za materijal i energiju, naknade troškova osobama izvan radnog odnosa i ostale nespomenute rashode poslovanja. Navedeni rashodi u najvećoj mjeri odnose se na troškove sudskih postupaka koji su planirani u iznosu od 1.698.900,00 eura;
* **Financijski rashodi** u iznosu od 2.139.100,00 eura u najvećoj mjeri odnose se na očekivane zatezne kamate po sudskim sporovima te na bankarske usluge i usluge platnog prometa;
* **Ostali rashodi** u iznosu 2.700,00 eura.

Planirani rashodi poslovanja za 2023. godinu u odnosu na planirane rashode poslovanja za 2022. godinu manji su za iznos od 2.121.573,01 eura, tj. za 21,23% iz razloga što se u 2023. godini očekuju manji rashodi po osnovi dugotrajnih sudskih postupaka te zateznih kamata po istima.

**RASHODI ZA NABAVU NEFINANCIJSKE IMOVINE**

Planirani rashodi za nabavu nefinancijske imovine za 2023. godinu iznose 216.400,00 eura i odnose se na sljedeće planirane rashode za nabavu nefinancijske imovine:

* **Rashodi za nabavu nefinancijske imovine** u iznosu od 13.300,00 eura, odnose se na nabavu licenci za računalne programe;
* **Rashodi za nabavu proizvedene dugotrajne imovine** u iznosu od 203.100,00 eura, odnose se na postrojenja i opremu u iznosu od 176.500,00 eura (računala i uredska opreme, komunikacijska oprema, oprema za održavanje i zaštitu te na nabavu uređaja, strojeva i opreme za ostale namjene, i na nematerijalnu proizvedenu imovinu u iznosu od 26.600,00 eura (ulaganja u računalne programe).

Planirani rashodi za nabavu nefinancijske imovine za 2023. godinu u odnosu na planirane rashode za nabavu nefinancijske imovine za 2022. godinu manji su za iznos od 189.731,79 eura, tj. za 46,72% iz razloga što se u 2023. godini planiraju manji rashodi za opremu i ulaganja u računalne programe.

**RAČUN FINANCIRANJA**

Centar je za razdoblje 2023. - 2025. godine planirao primitke od financijske imovine i zaduživanja u slijedećim iznosima:

|  |  |  |  |  |  |
| --- | --- | --- | --- | --- | --- |
| **NAZIV PRIMITAKA I IZDATAKA** | **PLAN ZA 2022.** | **PRIJEDLOG PLANA ZA 2023.** | **INDEKS 2023/2022** | **PROJEKCIJA PLANA ZA 2024.** | **PROJEKCIJA PLANA ZA 2025.** |
| **PRIMICI OD FINANCIJSKE IMOVINE I ZADUŽIVANJA** | 6.038.887,79 | 862.700 | 14,29% | 199.200 | 199.200 |
| **IZDACI ZA FINANCIJSKU IMOVINU I OTPLATE ZAJMOVA** | - | - | - | - | - |
| **RAZLIKA** | 6.038.887,79 | 862.700 | 14,29% | 199.200 | 199.200 |

**PRIMICI OD FINANCIJSKE IMOVINE I ZADUŽIVANJA**

Planirani primici od financijske imovine i zaduživanja za 2023. godinu iznose 862.700,00 eura i odnose na slijedeće planirane primitke:

* **Primljeni povrati glavnica danih zajmova i depozita** u iznosu od 398.200,00 eura, odnose se na planirane primitke po ranije danim zajmovima te sklopljenim predstečajnim nagodbama i stečajnim postupcima;
* **Primici od prodaje dionica i udjela u glavnici** u iznosu od 464.500,00 eura, odnose se na primitke od prodaje dionica/udjela u glavnici po ugovorima sklopljenim s „malim dioničarima“, te na primitke od prodaje dionica/udjela društava u vlasništvu Centra.

Planirani primici od financijske imovine i zaduživanja za 2023. godinu u odnosu na planirane primitke od financijske imovine i zaduživanja za 2022. godinu manji su za iznos od 5.176.187,79 eura, tj. Za 85,71% iz razloga što se u 2023. godini očekuju manji primici od prodaje dionica/udjela društava u vlasništvu Centra.

**IZDACI ZA FINANCIJSKU IMOVINU I OTPLATE ZAJMOVA**

Centar za razdoblje 2023. - 2025. godine ne planira izdatke za financijsku imovinu i otplate zajmova.

**PRIJENOS SREDSTAVA IZ PRETHODNE / U SLJEDEĆU GODINU**

Ukupni prihodi i primici Centra nisu jednaki ukupnim rashodima i izdacima, slijedom čega za razdoblje 2023. - 2025. godine Centar planira prijenos sredstava iz prethodne / u sljedeću godinu u slijedećim iznosima:

|  |  |  |  |  |  |
| --- | --- | --- | --- | --- | --- |
|  | **PLAN ZA 2022.** | **PRIJEDLOG PLANA ZA 2023.** | **INDEKS 2023/2022** | **PROJEKCIJA PLANA ZA 2024.** | **PROJEKCIJA PLANA ZA 2025.** |
| **PRIJENOS SREDSTAVA IZ PRETHODNE GODINE** | 24.565.435,59 | 28.348.036 | 115,40% | 26.305.436 | 23.104.336 |
| **PRIJENOS SREDSTAVA U SLJEDEĆU GODINU** | -28.348.035,65 | -26.305.436 | 92,79% | -23.104.336 | -19.878.036 |

Centar je u 2022. godinu prenio višak sredstava ukupnih prihoda i primitaka nad rashodima i izdacima u iznosu od 24.565.435,59 eura, te se očekuje povećanje prijenosa navedenih sredstava iz 2022. u 2023. godinu za iznos od 3.782.600,06 eura tj. za 15,40%.

Centar za 2023. godinu planira smanjenje prijenosa sredstava u 2024. godinu za iznos od 2.042.600,00 eura, te dodatno smanjenje prijenosa sredstava iz 2024. u 2025. godinu za iznos od 3.201.100,00 eura. Planirani prijenos sredstava koristit će se za podmirenje tekućih obveza Centra.

**STANJE UKUPNIH I DOSPJELIH OBVEZA CENTRA**

Stanje ukupnih obveza Centra na dan 31.12.2021. godine iznosilo je 1.328.832.963 kn, te su iste neznatno veće (1,55%) u odnosu na stanje ukupnih obveza Centra na dan 01.01.2021. godine kada su iste iznosile 1.308.272.201 kn. Ovo povećanje prvenstveno je rezultat obveza prema državnom proračunu Republike Hrvatske za realiziranu prodaju dionica/poslovnih udjela trgovačkih društva iz portfelja Republike Hrvatske koja je ostvarena u prosincu 2021. godine, a koje obveze su podmirene u siječnju 2022. godine.

Na dan 31.12.2021. godine Centar je imao nepodmirene dospjele obveze u ukupnom iznosu od 1.303.439.614,09 kn, a koje obveze se odnose na:

* obveze prema HZMO-u s osnova potraživanja iz razdoblja od 1994. do 2000. godine u ukupnom iznosu od 1.083.385.601,00 kuna;
* obveze prema Ministarstvu financija s osnova otkupa potraživanja od HPB-a iz razdoblja od 2001. do 2004. godine u iznosu od 190.054.013,09 kuna;
* obveze prema Ministarstvu prostornoga uređenja, graditeljstva i državne imovine s osnova prijenosa obveza i potraživanja DAB-a (sada: Hrvatska agencija za osiguranje depozita) na navedeno Ministarstvo u iznosu od 30.000.000,00 kuna.

Stanje ukupnih obveza Centra na dan 30.06.2022. godine iznosilo je 1.309.448.693,55 kn, te su iste neznatno manje u odnosu na stanje ukupnih obveza Centra na dan 01.01.2022. godine kada su iste iznosile 1.328.832.963,09 kn. Ovo smanjenje prvenstveno je rezultat manjih obveza Centra prema državnom proračunu Republike Hrvatske s osnova realizirane prodaje dionica/poslovnih udjela trgovačkih društva iz portfelja Republike Hrvatske (obveze koje se u tekućem mjesecu plaćaju za prethodni mjesec s osnova prodaje).

Na dan 30.06.2022. godine Centar je imao nepodmirene dospjele obveze u ukupnom iznosu od 1.303.439.614,09 kn, a koje dospjele obveze su nepromijenjene u odnosu na stanje dospjelih obveza Centra na dan 01.01.2022. godine.

1. **POSEBNI DIO**

Centar je za razdoblje 2023. - 2025. godine planirao rashode poslovanja i rashode za nabavu nefinancijske imovine te ih rasporedio na aktivnosti i projekte kojima se osigurava realizacija programa Administrativno upravljanje i Opremanje, sve u slijedećim iznosima:

|  |  |  |  |  |  |  |
| --- | --- | --- | --- | --- | --- | --- |
|  | **IZVRŠENJE 2021.** | **PLAN ZA 2022.** | **PRIJEDLOG PLANA ZA 2023.** | **INDEKS 2023/2022** | **PROJEKCIJA PLANA ZA 2024.** | **PROJEKCIJA PLANA ZA 2025.** |
| **ADMINISTRATIVNO UPRAVLJANJE I OPREMANJE** | 3.090.574,42 | 10.397.504,80 | 8.086.200 | 77,77% | 7.433.200 | 7.259.200 |
| **ADMINISTRACIJA I UPRAVLJANJE** | 3.001.870,06 | 9.991.373,01 | 7.869.800 | 78,77% | 7.236.700 | 7.014.700 |
| **OPREMANJE** | 88.704,36 | 406.131,79 | 216.400 | 53,28% | 196.500 | 244.500 |

5000 ADMINISTRATIVNO UPRAVLJANJE I OPREMANJE

**CILJ:** Cilj programa je ojačati učinkovitost poslovanja Centra kroz optimizaciju portfelja kojim upravlja Centar.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2023.** | **Ciljana vrijednost za 2024.** | **Ciljana vrijednost za 2025.** |
| Pokretanje postupaka prodaje dionica / udjela trgovačkih društava kojima upravlja Centar sukladno odredbama Zakona u cilju smanjenja ukupnog broja trgovačkih društava kojima upravlja Centar | Kroz objavu oglasa za prodaju dionica / udjela trgovačkih društava kojima upravlja Centar očekuje se smanjenje ukupnog broja trgovačkih društava kojima upravlja Centar | Broj pokrenutih postupaka prodaje | 90 | Centar za restrukturiranje i prodaju | 60 | 60 | 50 |

A500000 ADMINISTRACIJA I UPRAVLJANJE

Rashodi za administraciju i upravljanje u 2023. godini planirani su u iznosu od 7.869.800,00 eura te su manji za iznos od 2.121.573,01 eura, tj. za 21,23% u odnosu na planirane rashode za administraciju i upravljanje iz 2022. godine iz razloga što se u 2023. godini očekuju manji rashodi po osnovi dugotrajnih sudskih postupaka te zateznih kamata po istima.

Aktivnost se odnosi na rashode za zaposlene, materijalne rashode, financijske rashode i ostale rashode, sve sa ciljem obavljanja redovne djelatnosti Centra, a od ukupno planiranih sredstava za 2023. godinu

* 31,37% sredstava planirano je za rashode za zaposlene,
* 41,42% sredstava planirano je za materijalne rashode u okviru kojih rashoda se nalaze troškovi dugotrajnih sudskih postupaka
* 27,18 % sredstava planirano je za financijske rashode u okviru kojih rashoda najveći dio se odnosi na zatezne kamate za dugotrajne sudske postupke
* 0,03% planirano je za ostale rashode.

Rashodi za administraciju i upravljanje u 2024. i 2025. godini planirani su u istom ili sličnom omjeru (± 5%) kao i za 2023. godinu.

Ova aktivnost financira se iz vlastitih sredstava.

K500000 OPREMANJE

Rashodi za opremanje u 2023. godini planirani su u iznosu od 216.400,00 eura te su manji za iznos od 189.731,79 eura, tj. za 46,72% u odnosu na planirane rashode za opremanje za 2022. godinu iz razloga što se u 2023. godini planiraju manji rashodi za opremu i ulaganja u računalne programe.

Aktivnost se odnosi na rashode za nabavu neproizvedene dugotrajne imovine te na rashode za nabavu proizvedene dugotrajne imovine, sve sa ciljem obavljanja redovne djelatnosti Centra, a od ukupno planiranih sredstava za 2023 godinu

* 6,15% sredstava planirano je za rashode za nabavu neproizvedene dugotrajne imovine odnosno za obnovu ili kupnju licenci,
* 93,85% sredstava planirano je za nabavu računala i računalne opreme, uredske opreme i namještaja, komunikacijske opreme, oprema za održavanje i zaštitu te na nabavu uređaja, strojeva i opreme za ostale namjene, kao i ulaganja u računalne programe.

Rashodi za opremanje u 2024. i 2025. godini planirani su u istom ili sličnom omjeru (± 1%) kao i za 2023. godinu.

Ova aktivnost financira se iz vlastitih sredstava.

Zagreb, 28. rujna 2022. godine